b'\n_START_ARTICLE_\nAldo Rupel\n_START_SECTION_\n\xc5\xbdivljenje in delo\n_START_PARAGRAPH_\nMaturiral je na Znanstvenem liceju v Trstu, nato pa leta 1963 diplomiral na Visoki \xc5\xa1oli za telesno vzgojo v Rimu. Leta 1983 je diplomiral na Fakulteti za tuje jezike v Vidmu z nalogo, v kateri se je posvetil dru\xc5\xbebenopoliti\xc4\x8dnim spisom Andreja Budala. Kasneje se je specializiral na podro\xc4\x8dju psihomotorike, neverbalne govorice in skupinske dinamike. Netekmovalno se je posve\xc4\x8dal orodni telovadbi, odbojki, namiznemu tenisu, alpskemu smu\xc4\x8danju, teku na smu\xc4\x8deh, kotalkanju, orientacijskemu teku, kajaka\xc5\xa1tvu, teku na dolge proge in lokostrelstvu ter te panoge pou\xc4\x8deval._NEWLINE_Delo profesorja je opravljal na \xc5\xa1olah vseh stopenj in smeri v Mestrah pri Benetkah, Tricesimu, Tr\xc5\xbei\xc4\x8du in Gorici._NEWLINE_Leta 1988 se je upokojil in prenehal pou\xc4\x8devati ter pri\xc4\x8del sodelovati s Slovenskim raziskovalnim in\xc5\xa1titutom kot urednik, prevajalec in raziskovalec. To delo je opravljal do leta 2006. Za tem je do sredine leta 2008 delal kot organizacijski tajnik Zveze slovenskih kulturnih dru\xc5\xa1tev za gori\xc5\xa1ko pokrajino. Sodeloval je tudi z De\xc5\xbeelnim in\xc5\xa1titutom Furlanije-Julijske krajine za pedago\xc5\xa1ko eksperimentiranje in usposabljanje. Okoli deset let je bil ob\xc4\x8dasni predavatelj na Svetovalnem centru za otroke in mladostnike in na In\xc5\xa1titutu Antona Trstenjaka v Ljubljani. Izvajal je predavanja v okviru Ministrstva za \xc5\xa1olstvo v Ljubljani ter preko specializiranih podjetij, zasebno pa je predaval na osemletkah, v otro\xc5\xa1kih vrtcih in socialnih centrih. 35 let je vodil rekreacijsko telovadbo pri Slovenskem planinskem dru\xc5\xa1tvu Gorica._NEWLINE_Aktiven je v taborni\xc5\xa1tvu, Zdru\xc5\xbeenju slovenskih \xc5\xa1portnih dru\xc5\xa1tev v Italiji ter v de\xc5\xbeelnih in pokrajinskih strukturah Slovenske kulturno-gospodarske zveze. Za uspe\xc5\xa1no \xc5\xa1portno dejavnost med zamejskimi Slovenci je leta 1989 prejel Bloudkovo plaketo._NEWLINE_Je poro\xc4\x8den in ima dva sinova._NEWLINE_Pisal je izvirne \xc4\x8dlanke, prevajal in urejal.'